Il-Kunsill, il-Parlament Ewropew u l-Kummissjoni ser jikkooperaw aktar mill-qrib biex jiżguraw li jkunu ta' servizz aħjar għaċ-ċittadini u n-negozji Ewropej. Dak huwa l-għan ewlieni ta' ftehim dwar tfassil aħjar tal-liġijiet adottat mill-Kunsill fil-15 ta' Marzu 2016. "Dan il-ftehim mhuwiex biss dwar kif jaħdmu l-istituzzjonijiet tal-UE, iżda ser jipprovdi fil-fatt benefiċċji reali ħafna għaċ-ċittadini u l-kumpaniji . Il-liġijiet ser ikunu aktar sempliċi biex jinftiehmu u jiġu implimentati. Dan ser jagħmel il-ħajja taċ-ċittadini, in-negozji u l-amministrazzjoni aktar faċli", qal Bert Koenders, il-Ministru għall-Affarijiet Barranin tan-Netherlands u l-President tal-Kunsill. Il-ftehim itejjeb il-mod li bih l-UE tilleġisla b'għadd ta' modi: Kull sena, il-Kunsill, il-Parlament u l-Kummissjoni ser jiddiskutu l-prijoritajiet leġislattivi tal-UE u jaqblu dwar l-ogħla prijoritajiet komuni għas-sena li jmiss. Dan ser jippermetti lit- tliet istituzzjonijiet jaħdmu aktar mill-qrib biex jiġu indirizzati l-isfidi l-kbar li jkollhom quddiemhom Il-valutazzjonijiet tal-impatt tal-inizjattivi l-ġodda ser isiru aktar komprensivi billi jqisu firxa aktar wiesgħa ta' aspetti, inkluż l-impatt fuq il-kompetittività, b'mod partikolari għall-SMEs, il-piż amministrattiv u l-ispiża jekk ma titteħidx azzjoni fil-livell tal-UE. Dan ser isir b'rispett sħiħ tal-prinċipju ta' sussidjarjetà. L-għan huwa li jiġi żgurat li l-liġijiet tal-UE jkunu dejjem ibbażati fuq deċiżjonijiet infurmati tajjeb It-tliet istituzzjonijiet ser jevalwaw il-liġijiet eżistenti tal-UE bil-għan li jiġu ssimplifikati u jiġu evitati r-regolamentazzjoni żejda u l-piżijiet amministrattivi, inkluż permezz ta' stħarriġ annwali dwar il-piżijiet. Dan biex jiġi żgurat li l-liġijiet tal-UE iservu għall-iskop tagħhom u ma jpoġġux piż bla bżonn fuq iċ-ċittadini, il-kumpaniji u l-amministrazzjonijiet pubbliċi Ser tiġi stabbilita bażi tad-data konġunta dwar il-progress tal-fajls leġislattivi. Din ser ittejjeb it-trasparenza tal-ħidma tat-tliet istituzzjonijiet u tippermetti li l-pubbliku jsegwi aktar faċilment il-proċedura leġislattiva Il-passi li jmiss Issa jeħtieġ li l-ftehim jiġi ffirmat mill-Presidenti tat-tliet istituzzjonijiet. Huwa ser jidħol fis-seħħ fl-istess jum. Test tal-ftehim dwar tfassil aħjar tal-liġijiet Sit web tal-Kunsill dwar l-aġenda għal regolamentazzjoni aħjar Ara l-paġna tal-laqgħa